दूसरी बार फिर वह कमरे में बंद हो गया था। बाहर से दरवाजा पीटने पर भी भीतर की कोई आहट नहीं। अंतत: दरवाजा तोडऩा पड़ गया। वह अचेत पड़ा था। दादा की नींद की गोलियां उसने पांच-छह खा ली थी। तुरंत डॉक्टर के पास ले जाया गया, स्लाइन चढ़ाया गया और ऑक्सीजन आदि देकर ठीक किया गया। इस बार का कारण स्कूल के एक मास्टर की डांट-फटकार बन गया। स्कूल के सभी बच्चों को यह सख्त निर्देश था कि कोई भी बाइक चलाकर स्कूल नहीं आयेगा, चूंकि नाबालिगों द्वारा बाइक चलाना सड़क सुरक्षा कानून का उल्लंघन है। स्कूल बस की सुविधा जब उपलब्ध है तो सभी उसी का उपयोग करें। शोणित फिर भी कई बार मोटर सायकिल से अथवा कार से स्कूल आ जाता और कैम्पस के बाहर ही गाड़ी पार्क कर दिया करता। एक दिन किसी बच्चे को उसकी बाइक से हल्की सी ठोकर लग गयी। उसने मास्टर जी से शिकायत कर दी। मास्टर जी ने मार्निंग एसेम्बली में ही उसे सबके सामने खूब खरी खोटी सुनायी। चेतावनी देते हुए कहा, ''स्कूल में तुम्हारे जैसे और भी रईस बच्चे हैं, लेकिन तुम्हारी तरह ढीठ और अशिष्ट नहीं हैं। तुम्हें अपनी सुपरियरिटी शो करने का शौक हो गया है। तुम पढऩे में अच्छे हो, इसका यह मतलब नहीं कि तुम्हें मनमानी करने और अनुशासनहीन होने की छूट मिल गयी है। आइंदा अगर यह हरकत तुमने दोहरायी तो तुम्हें कठोर कार्रवाई का सामना करना होगा। तैयार रहना।ÓÓ